ΕΝΗΜΕΡΩΤΙΚΟ ΣΗΜΕΙΩΜΑ

Στην συνάντηση της CCBE Criminal Law Committee στις 15-09-18 στις Βρυξέλλες συζητήθηκαν τα ακόλουθα θέματα:

**(1) Δικονομικές εγγυήσεις**

Συγκεκριμένα τέθηκαν υπ’ όψιν των συμμετεχόντων το σχέδιο προτάσεων της CCBE για μελλοντικές δικονομικές εγγυήσεις, καθώς και ο οδικός χάρτης που έχει συνταχθεί από την ECBA (Ένωση Ευρωπαίων Ποινικολόγων).

Έγινε μία αξιολόγηση των τρεχουσών εγγυήσεων, ιδίως των αναφερομένων στην Οδηγία για την πρόσβαση σε δικηγόρο. Σε αυτό το πλαίσιον, ενημερωθήκαμε για τις συζητήσεις που έλαβαν χώρα με τον σύμβουλο Tipik Legal (που ολοκληρώνει την αξιολόγηση για την Επιτροπή), για το ερωτηματολόγιο που έχει καταρτισθεί ως προς την εφαρμογή της εν λόγω Οδηγίας και τις προτάσεις της CCBE.

Περαιτέρω, έγινε συζήτηση για την πορεία εφαρμογής της Οδηγίας για την «νομική βοήθεια σε κατηγορουμένους και υπόπτους σε ποινικές διαδικασίες, καθώς και σε εκζητουμένους με ΕΕΣ». Σχετικώς έχει προγραμματισθεί συνάντηση εμπειρογνωμόνων με τα κράτη μέλη στις 25-10-18. Υπενθυμίζεται ότι τελική ημερομηνία για την εφαρμογή της Οδηγίας στις εθνικές νομοθεσίες των κρατών μελών έχει ορισθεί η 05-05-19.

Στην συνέχεια, ο Πρόεδρος του Δικηγορικού Συλλόγου Βελιγραδίου J. Tintor και η εκπρόσωπος της ABA (American Bar Association) K. Nikolova έκαναν μία παρουσίαση της καταστάσεως που επικρατεί στα Βαλκάνια και του Δικτύου που έχουν συστήσει (Balkans Regional Rule of Law Network) για την αποτελεσματική προστασία των θεμελιωδών δικαιωμάτων στις ποινικές διαδικασίες.

**(2)** Συζητήθηκαν περαιτέρω θέματα γύρω από το Ευρωπαϊκό Ένταλμα Σύλληψης (με παράθεση σχετικής νομολογίας), την διάταξη για παραγωγή και διατήρηση ηλεκτρονικών αποδείξεων σε ποινικές υποθέσεις, τον Ευρωπαίο Εισαγγελέα, το επικείμενο συνέδριο της ECBA στην Νίκαια της Γαλλίας κ.λπ.

Επόμενη συνάντηση προγραμματίσθηκε για την Βαρσοβία.